Diari Oficial de la Generalitat Valenciana


Sumari del DOGV 3703, del 07-03-2000 (2000/1296)

RESOLUCIÓ de 24 de gener de 2000, del Servei Territorial d’Indústria i Energia de Castelló, per la qual s’autoritza a Gas Natural SDG, SA, la realització de les instal·lacions corresponents al projecte Xarxa de Chilches, Soneja, Segorbe, (eixida CS-2), província de Castelló, als termes municipals de Chilches, Geldo, la Llosa, Segorbe, Sot de Ferrer, Soneja i la Vall d’Uixó.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3703

Data del DOGV
:   07-03-2000

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2000/1296


Organisme emissor
:   Conselleria d'Indústria i Comerç

Tipus de document
:   Resolució

RESOLUCIÓ de 24 de gener de 2000, del Servei Territorial d'Indústria i Energia de Castelló, per la qual s'autoritza a Gas Natural SDG, SA, la realització de les instal·lacions corresponents al projecte Xarxa de Chilches, Soneja, Segorbe, (eixida CS-2), província de Castelló, als termes municipals de Chilches, Geldo, la Llosa, Segorbe, Sot de Ferrer, Soneja i la Vall d'Uixó. [2000/X1296]
  
Examinats els antecedents que hi ha en l'expedient CBREDE 98/13, de la Unitat d'Energia i Mines, tramitat a instància de l'entitat Gas Natural SDG.
  
Antecedents de fet
  
Primer. El 21 d'abril de 1998, Enagás, SA, va sol·licitar autorització del projecte Xarxa de Chilches, Soneja, Segorbe, eixida CS-2, província de Castelló, als termes municipals de Chilches, Geldo, la Llosa, Segorbe, Sot de Ferrer, Soneja i la Vall d'Uixó.
  
Segon. El dia 15 de juny de 1998, Enagás, SA, va aportar nou projecte tècnic i nova relació de béns i drets afectats, i també l'estudi d'impacte ambiental.
  
Tercer. La sol·licitud d'autorització va ser sotmesa al tràmit d'informació pública, en el qual s'inclouen l'estudi de l'impacte ambiental, la descripció de les instal·lacions, l'afecció a les finques particulars i la relació concreta i individualitzada dels béns i drets afectats.
  
Quart. Tramitats els corresponents anuncis per a la informació pública, van ser inclosos en els periòdics Mediterráneo , El Mundo i Castellón al Día, de data 27 de juliol de 1998, en el Butlletí Oficial de la Província (BOP núm. 91, de 30 de juliol de 1998) i en el Diari Oficial de la Generalitat Valenciana (DOGV núm. 3.305, d'11 d'agost de 1998).
  
Igualment va ser exposat anunci al tauler d'edictes dels ajuntaments de Chilches, Geldo, la Llosa, Segorbe, Sot de Ferrer, Soneja i la Vall d'Uixó, durant un període de 20 dies com a mínim.
  
Cinqué. El personal tècnic de la Unitat d'Energia i Mines, amb data 2 de juliol de 1998, emet informe on assenyala que no s'havien observat defectes aparents en la documentació presentada.
  
Sisé. Es va informar del projecte i l'autorització sol·licitada a la Conselleria d'Agricultura, Pesca i Alimentació (Vies Pecuàries), al Ministeri de Foment, a Telefónica, SA, a la Conselleria d'Obres Públiques, a la Diputació Provincial, a Iberdrola, SA, i a Renfe.
  
Seté. El Ministeri de Foment, Telefónica, SA, la Diputació Provincial i Renfe emeten informes amb les condicions que consideren pertinents per a la realització de les obres. A Iberdrola, SA, i la Conselleria d'Obres Públiques se'ls reitera la petició d'informe i se'ls dóna un nou termini de 15 dies, i no emeten informe on s'imposen les condicions dins del termini preceptiu. La Conselleria d'Agricultura, Pesca i Alimentació (Vies Pecuàries-Medi Ambient), emet informe desfavorable.
  
Vuité. Durant el període d'informació pública van presentar al·legacions:
  
L'Ajuntament de Soneja, que informa de la necessitat de modificar el traçat projectat, al seu pas pel polígon industrial, ja que s'envaeix lleugerament una parcel·la edificable d'aquest. Igualment, suggereix que els tècnics redactors del projecte contrasten el traçat amb el Pla General d'Ordenació, ja que s'estan manejant distintes cartografies.
  
L'Ajuntament de la Llosa, posa de manifest la necessitat que el traçat s'ajuste, el més possible, a la línia divisòria entre els termes municipals de Chilches i la Llosa; igualment, en afectar-se terrenys classificats com a sòl no urbanitzable protegit (valors agrícoles i ecològics) i d'altres que, pròximament, seran classificats com a sòl no urbanitzable especialment protegit de repoblació forestal, i sol·licita que es procedisca a una acurada restitució i reposició dels terrenys, procurant replantar les zones afectades amb espècies autòctones, a fi d'evitar l'erosió del terreny i minimitzar l'impacte ambiental.
  
El senyor Manuel Esteve Fenollosa, en qualitat de president de la Cooperativa de Regs la Vall d'Uixó i de president de la Comunitat de Regants de la Vall d'Uixó, posa de manifest l'existència d'errors en el llistat dels titulars de conduccions subterrànies afectades per la xarxa, i també que els plans parcel·laris no descriuen suficientment les conduccions d'aigua, propietat de la cooperativa, que resultaran afectades per les obres. Per això, sol·licita una reunió amb tècnics d'Enagás, SA, per aclarir tots els dubtes plantejats i per esmenar tots els errors detectats.
  
La senyora Amparo Marrama Salvador manifesta ser propietària de la finca amb referència CS-VX-224 la qual ha sigut adjudicada, per error, a un altre titular, i aporta document de declaració d'alteració de béns de naturalesa rústica per transmissió de domini. També sol·licita que, en el tram en què la conducció circula per la seua parcel·la, la canonada s'instal·le pel camí que la voreja, com passa en les finques limítrofs.
  
El senyor Francisco Lapuerta Fenollosa, apoderat del seu germà el senyor Leopoldo Lapuerta Fenollosa (propietari de les finques CS-VX-212 i CS-VX-213), manifesta l'existència d'un error en el domicili assenyalat en la informació pública, i sol·licita que s'hi rectifique.
  
La senyora Alegría Ortín Zorita al·lega que és la propietària de la finca amb referència CS-SE-69 la qual apareix adjudicada, per error, a nom d'un altre propietari, i assenyala el domicili a l'efecte de notificacions.
  
El senyor José Millán Bernarte, en nom seu i en representació de l'empresa Hostal-restaurante Millán, manifesta ser titular de les parcel·les CS-SE-46, CS-SE-47 i CS-SE-50; com que les dues primeres apareixen a nom d'altres titulars, sol·licita que es rectifiquen aquests errors. D'altra banda considera que tal com està projectada la conducció s'impedirà el desenvolupament i l'expansió de la denominada Zona de Servei Alt Palància, en la qual s'està elaborant un ambiciós projecte que preveu la construcció d'una estació de servei, tallers, tendes i l'ampliació de l'hostal; i proposa, al seu torn, que la canalització s'ubique, bé a l'altre costat de l'antiga carretera N-234, o bé al marge dret de l'autovia de Llevant-Aragó, en sentit Sagunt-Segorbe, de manera que no estiga en contraposició amb els seus interessos i els de la seua empresa.
  
El senyor Francisco Javier de Urquía Martí en qualitat d'apoderat de la mercantil Iberyeso Med., SA. manifesta, en primer lloc, que el domicili social indicat en la relació de béns i drets publicada és incorrecte, i sol·licita que es tinga en compte el que assenyala en la seua al·legació per a futures notificacions. En segon lloc, adverteix que s'han omés els drets miners de la seua representada, indicats en diverses concessions d'explotació que es troben registrades en el Registre Miner de la província de Castelló. En tercer lloc, sol·licita que es rectifique la naturalesa dels terrenys afectats que s'ha adjudicat a les finques amb referència CS-SE-63, CS-SE-70/4, CS-SF-17 i LR-R.1-3 ja que la seua qualificació, a la vista de les concessions mineres, hauria de ser explotació minera o pedrera i accés i càrrega fàbrica. I, en síntesi, exigeix la modificació del traçat projectat des del p.k. 22,2 de l'antiga carretera nacional 234 fins a la intersecció amb l'autovia N-234, de manera que la conducció no circule pel marge oest de la dita carretera, sinó pel marge est d'aquesta. Si no és així, es produirien greus perjudicis en l'explotació del mineral d'algeps, ja que aquesta només és viable tècnicament i econòmicament mitjançant l'arrancada per voladura amb explosius, mètode aquest que posaria en greu perill la seguretat de les instal·lacions de gas natural si s'ubicaren on està projectat.
  
Nové. Acomplit el tràmit d'al·legacions a l'empresa sol·licitant, Enagás, SA, presenta escrit de contestació de les al·legacions, el 21 d'abril de 1999, on informa:
  
Sobre l'al·legació de l'Ajuntament de Soneja, que havent mantingut diverses reunions amb els Serveis Tècnics Municipals, ha consensuat la modificació puntual del traçat projectat en la forma que s'indica en l'addenda 1 que ha sigut presentada en aqueix Servei Territorial el passat 6 d'abril, i en la qual s'atenen tots i cada uns dels suggeriments traslladats per l'entitat municipal.
  
Sobre l'al·legació de l'Ajuntament de la Llosa, una vegada estudiada l'al·legació, considera que la canonada s'ajusta el més possible, en el primer tram, a la línia divisòria entre els termes municipals de Chilches i la Llosa, sent totalment impossible en el segon tram, ja que la conducció passa molt prop de l'explotació minera que hi ha en l'Alt de la Pedrera, en la qual es produeixen voladures de gran magnitud i que comportarien un gran perill per a la instal·lació projectada; açò obliga que aquesta s'endinse en terrenys de la Llosa, guardant les distàncies de seguretat necessàries.
  
D'altra banda, aquesta empresa vol fer constar que, addicionalment a les condicions i els criteris mediambientals que establisca la Direcció General per al Desenvolupament Sostenible de la Conselleria de Medi Ambient, es compromet a realitzar els següents treballs:
  
- Arreplega de la terra vegetal a un costat de la pista de treball, per a la posterior restitució
  
- Reposició de tots i cada uns dels bancals afectats
  
- Replantació de les zones afectades amb espècies autòctones o utilitzant les existents en aquestes.
  
Sobre l'al·legació del senyor Manuel Esteve Fenollosa, en qualitat de president de la Cooperativa de Regs de la Vall d'Uixó i de president de la Comunitat de Regants de la Vall d'Uixó, després d'haver mantingut diverses reunions amb tècnics de la cooperativa de regs, ha procedit a esmenar els errors quant a les mancances documentals al·legades, i ha tramés a la cooperativa documentació suficient per a comprendre l'abast dels treballs que s'executaran.
  
Sobre l'al·legació de la senyora Amparo Marrama, una vegada vista la documentació aportada, ha procedit a rectificar l'error de titularitat patit i ho tindrà en compte per a futures notificacions i/o actuacions que es porten a cap en l'expedient.
  
D'altra banda, cal assenyalar que la conducció de gas en les parcel·les limítrofs a la finca de l'al·legador no circula sota el camí existent, excepte en una zona concreta de 10 metres on es fa necessari per a poder mantenir una alineació recta per a, posteriorment, poder portar a cap l'encreuament de la rambla de Cerverola per la zona tècnicament més adequada. No obstant això, no hi ha inconvenients a ajustar el traçat al camí que voreja la finca, de forma que la separació entre la vora del camí i l'eix de la canonada oscil·le entre 3 i 5 metres.
  
Sobre l'al·legació del senyor Francisco Lapuerta Fenollosa, es tindrà en compte el domicili assenyalat per l'al·legador per a futures notificacions i/o actuacions que es porten a cap en l'expedient.
  
Sobre l'al·legació de la senyora Alegría Ortín Zorita, s'ha procedit a rectificar l'error de titularitat patit i ho tindrà en compte d'ara endavant. No obstant això, l'al·legadora haurà de presentar documentació suficient que l'acredite com a propietària en el moment que se li demane.
  
Sobre l'al·legació del senyor José Millán Bernarte, Enagás, SA, ha procedit a rectificar l'error de titularitat patit en la relació de béns i drets afectats pel projecte, si bé l'al·legador haurà d'aportar documentació que acredite la seua condició de propietari.
  
Respecte a la variant que proposa l'al·legador, aquesta es considera tècnicament inviable ja que obligaria a creuar l'autovia N-234, la carretera de la Diputació Provincial d'entrada a Sot de Ferrer, circular pel llit del riu Palància i tornar a creuar l'autovia N-234. Igualment, creiem que el traçat projectat és el menys perjudicial per als interessos del propietari, ja que la canonada va en paral·lel a l'antiga carretera N-234, dins dels 8 metres de la zona de servitud del ferrocarril.
  
D'altra banda, a la zona posterior de l'hostal-restaurant, el traçat estaria condicionat a creuar l'aeròdrom existent entre l'hostal i la línia fèrria València-Calatayud, i les parcel·les 5, 12 i 13 pràcticament pel centre d'aquestes, a fi de guardar els 20 metres de zona de servitud que imposa Renfe.
  
No obstant això que s'ha dit, Enagás, SA, estaria disposada a aproximar la conducció, tot el que permeta la Demarcació de Carreteres, a l'antiga N-234, i portar a cap una xicoteta variant des del vèrtex V-CS-309. Així mateix, convé assenyalar que tècnicament no hi ha cap inconvenient a ubicar la canonada per zones enjardinades o asfaltades (aparcaments), ja que aquesta es protegiria mitjançant llosa de formigó o formigó en massa, al mateix temps que s'augmentaria la profunditat d'enterrament de la conducció a fi de garantir-ne la seguretat.
  
Sobre l'al·legació del senyor Francisco Javier de Urquía Martí en qualitat d'apoderat de la mercantil Iberyeso Med., SA, a la vista de l'al·legació presentada per aquesta mercantil i atenent també els suggeriments de l'Ajuntament de Segorbe, ha procedit a modificar el traçat inicialment projectat en la forma que s'indica en l'addenda 1 que ha sigut presentada en aqueix Servei Territorial el passat 6 d'abril, evitant-se així qualsevol tipus de limitació sobre l'explotació minera abans esmentada.
  
Deu. El 6 d'abril de 1999, atenent les al·legacions formulades per la Conselleria de Medi Ambient, la indústria Iberyeso Med., SA, l'Ajuntament de Soneja i la Demarcació de Carreteres de l'Estat, Enagás presenta una Addenda a la Xarxa de Chilches, Soneja, Segorbe, eixida CS-2, província de Castelló, que afecta els municipis de la Vall d'Uixó, Segorbe, Sot de Ferrer, Soneja i Geldo i béns i/o vies dependentes de Telefónica de España, SA, Demarcació de Carreteres de l'Estat, COPUT i Renfe.
  
Onze.La sol·licitud d'autorització de l'addenda va ser sotmesa al tràmit d'informació pública, en el qual es conté l'afecció a les finques particulars i la relació concreta i individualitzada dels béns i drets afectats i els desafectats respecte de la publicació inicial.
  
Dotze. qTramitats els corresponents anuncis per a la informació pública, van ser inclosos en els periòdics Mediterráneo de data 28 de juny de 1999, en el Butlletí Oficial de la Província (BOP núm. 74, de 17 de juny de 1999) i en el Diari Oficial de la Generalitat Valenciana (DOGV núm. 3.521, de 21 de juny de 1999).
  
Tretze. Igualment va ser exposat anunci al tauler d'edictes dels ajuntaments de la Vall d'Uixó. Segorbe, Sot de Ferrer, Soneja i Geldo, durant un període de 20 dies com a mínim.
  
Catorze. qEs va informar de l'addenda a la Conselleria de Medi Ambient, al Ministeri de Foment, a Telefónica, SA, a la Conselleria d'Obres Públiques i a Renfe.
  
Quinze. El Ministeri de Foment, la Conselleria d'Obres Públiques, Telefónica, SA, i Renfe emeten informes amb les condicions que consideren pertinents per a la realització de les obres.
  
Setze. La Conselleria de Medi Ambient, amb data 28 de maig de 1999, emet la Declaració d'Impacte Ambiental, que estima acceptable solament a efectes ambientals.
  
Disset. El personal tècnic de la Unitat d'Energia i Mines, amb data 17 de maig de 1999, emet informe on s'assenyala que no s'havien observat defectes aparents en la documentació presentada relativa a l'addenda.
  
Divuit. Durant el període d'informació pública van presentar al·legacions a l'addenda:
  
La senyora María Desamparados Monzonís Huerta i la senyora Concepción Aurora Monzonís Huerta, com a hereves de Miguel Monzonís Martín i propietàries de la finca identificada amb el número CS-SO-31V, que sol·liciten que les futures notificacions siguen trameses a un nou domicili que fan constar en el seu escrit.
  
El senyor Emilio Ginés Rivas, alcalde president de l'Ajuntament de Soneja, que sol·licita que les finques números CS-SO-4V i CS-SO-3/1V siguen considerades, a efectes de futures notificacions, com a propietat de l'ajuntament al qual representa.
  
Dinou. Acomplit el tràmit d'al·legacions a l'empresa sol·licitant, Enagás, SA, presenta escrit de contestació de les al·legacions el 19 d'agost de 1999 i el 3 de gener de 2000, on informa:
  
Sobre l'al·legació de la senyora María Desamparados Monzonís Huerta i senyora Concepció Aurora Monzonís Huerta, com a hereves de Miguel Monzonís Martín, pren nota del domicili facilitat que serà considerat a efectes de futures notificacions.
  
Sobre l'al·legació del senyor Emilio Ginés Rivas, alcalde president de l'Ajuntament de Soneja, procedirà a esmenar l'error de titularitat patit, si bé l'ajuntament haurà d'aportar títol suficient que acredite fefaentment la seua condició de propietari.
  
Vint. El dia 20 de desembre es va donar vista a l'expedient, abans de redactar la proposta de resolució a les persones que havien formulat al·legacions, tant al projecte com a l'addenda, i no s'efectuaren noves al·legacions en aquest tràmit, si bé el senyor Millán Bernarte tramet escrit amb data 5 de gener de 2000 en el qual ratifica les al·legacions presentades per ell mateix el 5 de febrer de 1998 i el 25 de febrer de 1999.
  
Fonaments de dret
  
Primer. La Conselleria d'Indústria i Comerç té competència en virtut del Reial Decret 2.595/1982, de 24 de juliol, sobre traspàs de funcions i serveis de l'administració de l'estat a la Comunitat Valenciana en matèria d'indústria i energia (BOE 249, de 18 d'octubre de 1982) i del Reial Decret 1.047/1984, d'11 d'abril, sobre valoració definitiva i ampliació de funcions i mitjans adscrits als serveis traspassats a la Comunitat Valenciana, en matèria d'indústria, energia i mines (BOE 132, de 2 de juny de 1984).
  
Segon. Mitjançant Ordre de la Conselleria d'Indústria, Comerç i Turisme, de 22 de juny de 1998, es va atorgar concessió administrativa de subministrament de gas natural per a usos industrials en diversos termes municipals a la província de Castelló, entre els quals es troben els de Chilches, Geldo, la Llosa, Segorbe, Sot de Ferrer, Soneja i la Vall d'Uixó
  
Tercer. Segons l'article 10 de la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, l'atorgament de les autoritzacions administratives portarà implícita la declaració concreta d'utilitat pública i la necessitat d'urgent ocupació a efectes d'expropiació forçosa dels béns i drets necessaris per a l'establiment de les instal·lacions i de la imposició i l'exercici de la servitud de pas i la resta de limitacions de domini.
  
Quart. L'autorització administrativa dels projectes de les instal·lacions de gas canalitzat, que portarà implícita la necessitat d'ocupació dels béns o drets afectats, n'originarà la urgent ocupació, d'acord amb el que s'ha disposat en l'article 13 de l'esmentada Llei 10/1987, de 15 de juny.
  
Cinqué. Examinat l'anteriorment exposat i vistos el Decret 2.913/1973, de 26 d'octubre, pel qual s'aprova el Reglament General del Servei Públic de Gasos Combustibles, i la resta de normes tècniques i de seguretat complementàries, i també la Llei 34/1998, de 7 d'octubre, esmentada, aquest Servei Territorial resol:
  
Primer
  
Concedir autorització al projecte de Xarxa de Chilches, Soneja, Segorbe, eixida CS-2, província de Castelló, als termes municipals de Chilches, Geldo, la Llosa, Segorbe, Sot de Ferrer, Soneja i la Vall d'Uixó i les dues addendes presentades amb posterioritat, sol·licitat per Gas Natural SDG, tot això amb els efectes determinats en la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, i el Decret 2.913/1973, de 26 d'octubre, pel qual s'aprova el Reglament General del Servei Públic de Gasos Combustibles, i la resta de normes tècniques i de seguretat complementàries.
  
Segon
  
Estimar les al·legacions presentades pels ajuntaments de Soneja i de la Llosa; pel senyor Manuel Esteve Fenollosa, en qualitat de president de la Comunitat de Regants de la Vall d'Uixó i la Cooperativa de Regs de la Vall d'Uixó; per la senyora Amparo Marrama Salvador; pel senyor Francisco Lapuerta Fenollosa, en qualitat d'apoderat del seu germà Leopoldo Lapuerta Fenollosa; per la senyora Alegría Ortín Zorita; pel senyor Francisco Javier de Urquía Martí, en qualitat d'apoderat de la mercantil Iberyeso Med., SA; per la senyora María Desamparados i la senyora Concepción Aurora Monzonís Huerta, com a hereves del senyor Miguel Monzonís Martín.
  
Tercer
  
Estimar l'al·legació del senyor José Millán Bernarte quant a la rectificació de l'error de titularitat patit en la relació de béns i drets afectats pel projecte.
  
Quart
  
Desestimar les al·legacions del senyor José Millán Bernarte, quant a la variació de traçat que hi proposa, per les raons tècniques exposades per Enagás.
  
Cinqué
  
L'autorització atorgada ho és d'acord amb les següents condicions:
  
1. En tot moment s'haurà de complir tot el que s'estableix en el Reglament General del Servei Públic de Gasos Combustibles, i també les seues normes complementàries: Reglament de Xarxes i Connexions de Combustibles Gasosos, aprovat mitjançant Ordre del Ministeri d'Indústria de 18 de novembre de 1974, modificat mitjançant ordres de 26 d'octubre de 1983 i de 6 de juliol de 1984; i en l'Ordre de la Conselleria d'Indústria, Comerç i Turisme, de 22 de juny de 1998, per la qual es va atorgar concessió administrativa de subministrament de gas natural per a usos industrials en diversos termes municipals a la província de Castelló, entre els quals es troben els de Chilches, Geldo, la Llosa, Segorbe, Sot de Ferrer, Soneja i la Vall d'Uixó.
  
2. Les instal·lacions que s'autoritzen hauran de realitzar-se d'acord amb el projecte de les instal·lacions de Xarxa de Chilches, Soneja, Segorbe, eixida CS-2, província de Castelló, i les dues addendes que el complementen, i queden especificades en les següents dades bàsiques:
  
A. Descripció de les instal·lacions: canonada d'acer, tipus API-5L, grau B, que circula pels següents termes municipals:
  
- Ramal principal a 72 bar:
  
Terme municipal de Chilches 298 m.
  
Terme municipal de la Llosa 2.285 m.
  
Terme municipal de la Vall d'Uixó 8.241 m.
  
- Ramal 1 a 16 bar:
  
Terme municipal de Sot de Ferrer 858 m.
  
Terme municipal de Segorbe 13.201 m.
  
Terme municipal de Geldo 415 m.
  
Terme municipal de Soneja 1.226 m.
  
3. Per a introduir modificacions que afecten les dades bàsiques a què es refereix la condició 2a caldrà obtenir autorització d'aquest servei territorial.
  
4. Aquest servei territorial, una vegada finalitzades les obres d'instal·lació, procedirà a realitzar els assajos i les proves oportunes, i també a demanar un certificat final d'obra, firmat per tècnic superior competent i visat pel col·legi oficial corresponent, en el qual conste que la construcció i el muntatge de les instal·lacions s'han efectuat d'acord amb la normativa tècnica vigent que hi siga d'aplicació.
  
5. Aquest servei territorial aprovarà les condicions concretes d'aplicació del projecte i introduirà les modificacions de detall que resulten realment més convenients.
  
6. Gas Natural SDG donarà compte de la terminació de les instal·lacions a aquest Servei Territorial, per al seu reconeixement definitiu i l'alçament de l'acta de posada en marxa; sense aquest requisit no hi podran entrar en funcionament.
  
7. Aquest servei territorial es reserva el dret de deixar sense efecte aquesta autorització en el moment en què es demostre l'incompliment de les condicions imposades, per la declaració inexacta de les dades subministrades o una altra causa excepcional que ho justifique legalment.
  
La present autorització s'atorga sense perjudici i independentment de les autoritzacions, les llicències o els permisos de competència municipal, provincial o altres necessaris per a la realització de les obres de les instal·lacions.
  
Contra aquesta resolució, que no posa fi a la via administrativa, podrà interposar-se recurs d'alçada davant de la Direcció General d'Indústria i Energia, Conselleria d'Indústria i Comerç, carrer de Colom núm. 32, 46028 València, en el termini d'un mes comptat a partir de l'endemà de la seua publicació en el Diari Oficial de la Generalitat Valenciana, de conformitat amb allò que s'ha disposat en els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, de 27 de novembre de 1992), en la redacció que en fa la Llei 4/1999, de 13 de gener (BOE 12, de 14 de gener de 1999).